《贺新郎 登龙池绝顶凭虚阁》
清代·史鉴宗

苍翠飞千状。破松根，嶙峋石磴，曲随烟上。一径蹒跚攀绝顶，纵眼豁然辽旷。

看足底，群峰铺浪。小阁恰当巃嵷处，俯悬崖、万仞临虚漭。

凭栏语，众山响。

掀髯不觉尘襟荡。眺东湖，一泓杯水，空明微漾。老衲孤栖谁伴侣，虎啸猿吼酬唱。

问佛法，无言相向。酌我半瓯中顶茗，傍龙湫，拍手云生杖。

登临兴，老犹壮。

作者简介：明末清初江南金坛人，字远公。顺治八年举人，官教授。性灵敏，多艺能。工金碧山水，能书，善弈，工诗词。有《青堂词》。